Ο Η. Ψινάκης έδωσε κατάθεση το μεσημέρι της Τρίτης στο γραφείο της εισαγγελέως, που διενεργεί την προκαταρκτική έρευνα για τις πυρκαγιές στην ανατολική Αττική. Μετά την κατάθεση του απέφυγε να μιλήσει στους δημοσιογράφους, την ώρα που 25 από τους 32 δημοτικούς συμβούλους Μαραθώνα έχουν καταγγείλει τη στάση του, χαρακτηρίζοντας τον επικίνδυνο.

Ο δήμαρχος Μαραθώνα εξέδωσε δελτίο Τύπου το βράδυ της Τρίτης, αποφεύγοντας να αναλάβει ευθύνες για τις καταστροφές και αρκούμενος να αναφέρει πως «μέχρι το τέλος της ζωής μου θα λογοδοτώ σε αυτούς που απώλεσαν τους δικούς τους ανθρώπους, τα σπίτια τους, τις περιουσίες τους, την αίσθηση της ασφάλειας».

Επιτέθηκε σε αυτούς που «ενώ τους δόθηκαν θέσεις ευθύνης, αρνήθηκαν να αγωνιστούν και να πολεμήσουν την ώρα της μάχης» και «επέλεξαν την οδό της φυγής και μαζί της τη συμμαχία με τον χωρίς όρια λαϊκισμό».

Έκανε λόγο για διαπόμπευση και ανθρωποφαγία σε βάρος του, τονίζοντας πως «δε θα νομιμοποιήσω με την παρουσία μου μια μεθοδευμένη αντισυνταγματική διαδικασία που δεν προβλέπεται από κανένα νόμο, καμία διάταξη και δεν έχει κανένα νομικό προηγούμενο».

Παράλληλα, δήλωσε ότι ουδέποτε υπολόγισε το πολιτικό κόστος και εναπόθεσε τις ελπίδες του στη Δικαιοσύνη, προκειμένου να αποδοθούν οι ευθύνες. «Είναι ανάγκη να μάθουμε την αλήθεια. Ειδικά από τη στιγμή που η ανεξάρτητη δικαιοσύνη έχει αναλάβει να διερευνήσει τα αιτία της τραγωδίας, τις συνθήκες και τους υπευθύνους είμαι βέβαιος ότι αυτή η μεγάλη αλήθεια θα αποκαλυφθεί. Για να αποδοθούν οι ευθύνες σε αυτούς που τους ανήκουν».

Ολόκληρο το δελτίο Τύπου του Η. Ψινάκη: